**LOVNORM FOR IDRETTSLAGSALLIANSAR**

**(Vedteken av Idrettsstyret 22. oktober 2015)**

 **Rettleiing til lovnorm for idrettslagsalliansar Nynorsk**

Ein idrettslagsallianse er samansett av eit allianseidrettslag og eit eller fleire idrettslag.

Både allianseidrettslaget og idrettslaga som inngår i alliansen skal nytte lovnorm for idrettslag (sjå denne). Idrettslaga må likevel innarbeide eit eige tillegg til lovnorm for idrettslag, som regulerer idrettslagsallianse spesielt. Det er utarbeida to ulike tillegg. Det eine er for allianseidrettslaget (A) og det andre er for andre idrettslag som er med i idrettslagsalliansen (B).

**A. Tillegg til lov for allianseidrettslag**

Allianseidrettslaget skal nytte lovnorm for idrettslag (sjå denne). I tillegg skal laget:

1) ta inn ein ny regel i lova (§ 2B)

2) erstatte §7 i lovnorm for idrettslag med ein ny regel som er teken inn nedanfor (§ 7).

**§ 2 B Idrettslagsallianse**

(1) [Namn] allianseidrettslag er med i ein idrettslagsallianse med følgjande idrettslag: [Namn]. Allianseidrettslaget sitt formål er å drive idrett[[1]](#footnote-1) organisert i NIF.

(2) Idrettslaga i idrettslagsalliansen pliktar å nytte same namn og logo som allianseidrettslaget, i tillegg til opplysning om idrettsgrein, og er i samband med dette bundne av allianseidrettslaget si lov og vedtak. Medlemar i idrettslaga i idrettslagsalliansen pliktar å ha medlemskap også i allianseidrettslaget.[[2]](#footnote-2)

(3) Skiping av nye idrettslag i alliansen krev samtykke frå Idrettsstyret.

(4) Oppløysing av ein idrettslagsallianse med påfølgjande samanslutning av allianseidrettslaget og idrettslag(a) til eit ordinært idrettslag, krev vedtak med 2/3 fleirtal på dei årsmøta dette vedkjem. Samanslutning av allianseidrettslaget med eit eller fleire idrettslag utan oppløysing av idrettslagsalliansen krev vedtak med 2/3 fleirtal på årsmøta til dei idrettslaga saka vedkjem. Idrettslag i ein idrettslagsallianse har ikkje høve til å gå ut av idrettslagsalliansen.

**§ 7 Representasjonsrett og vilkår for val av arbeidstakar og oppdragstakar**

(1) Ein arbeidstakar i idrettslaget kan ikkje veljast til styre råd, utval/komité mv. i idrettslaget eller overordna organisasjonsledd. Ein arbeidstakar i eit idrettslag i ein idrettslagsallianse kan ikkje veljast til verv i andre idrettslag i den same idrettslagsalliansen. Tillitsvalt som får tilsetjing i idrettslaget pliktar å gå ut av tillitsvervet, og går inn att i vervet når tilsetjingstilhøve er avslutta.

(2) Ein arbeidstakar i idrettslaget kan ikkje veljast eller oppnemnast som representant til årsmøte/ting eller leiarmøte i overordna organisasjonsledd. Arbeidstakar i idrettslag kan heller ikkje veljast eller oppnemnast som representant i det organisasjonsleddet representasjonen skjer.

(3) Regelen skal brukast tilsvarande på ein medlem som har oppdragsavtale som kan samanliknast med eit tilsetjingstilhøve.

(4) Regelen gjeld ikkje for arbeidstakar som er spelar/utøvar med kontrakt og medlemskap i idrettslaget, og er ikkje til hinder for at idrettslaget gjev dei tilsette rett til å peike ut tilsetterepresentant(ar) til idrettslaget sitt styre.

(5) Ein person som er valt eller oppnemnt i strid med reglane vert ikkje sett på som valt eller oppnemnt.

(6) Idrettskrinsen kan, når det ligg føre særlege tilhøve, gje dispensasjon frå denne regelen. Det skal så langt det er mogleg søkjast om dispensasjon før valet. Det er berre mogleg å gje dispensasjon for ein valperiode/oppnemning kvar gong.

**B. Tillegg til lov for idrettslag i idrettslagsallianse**

Idrettslag i ein idrettslagsallianse skal nytte lovnorm for idrettslag (sjå denne). I tillegg skal laget:

1) ta inn ein ny regel i lova (§ 2B)

2) erstatte § 7 i lovnorm for idrettslag med ein ny regel som angitt nedanfor (§ 7).

**§ 2 B Idrettslagsallianse**

(1) Idrettslaget er med i ein idrettslagsallianse med [namn] allianseidrettslag. Laget sitt formål er å drive idrett organisert i NIF.

(2) Idrettslaget kan ikkje drive meir enn ein særidrett.

(3) Idrettslaget pliktar å bruke same namn og logo som allianseidrettslaget, i tillegg til opplysningar om idrettsgrein, og er i samband med dette bundne av allianseidrettslaget si lov og vedtak. Medlemar i idrettslaget blir automatisk medlem av allianseidrettslaget ved innmelding i idrettslaget og pliktar å halde fram med medlemskap i allianseidrettslaget.[[3]](#footnote-3)

(4) Idrettslaget har ikkje høve til å gå ut av idrettslagsalliansen, eller å vedta samanslutning med idrettslag utanfor idrettslagsalliansen.

(5) Oppløysing av ein idrettslagsallianse med påfølgjande samanslutning av allianseidrettslaget og idrettslag(a) til eit ordinært idrettslag, krev vedtak med 2/3 fleirtal på dei årsmøta dette vedkjem. Samanslutning av allianseidrettslaget med eit eller fleire idrettslag utan oppløysing av idrettslagsalliansen krev vedtak med 2/3 fleirtal på dei årsmøta dette vedkjem.

**§ 7 Representasjonsrett og vilkår for val av arbeidstakar og oppdragstakar**

(1) Ein arbeidstakar i idrettslaget kan ikkje veljast til verv i styre, råd utval/komité mv. i idrettslaget eller overordna organisasjonsledd. Ein arbeidstakar i eit idrettslag i ein idrettslagsallianse kan ikkje veljast til verv i andre idrettslag i sameidrettslagsallianse. Tillitsvalt som får relevant tilsetjing, plikter å gå ut av tillitsvervet ved tiltreding av stillinga, og går inn att i vervet når tilsetjingstilhøve er avslutta.

(2) Ein arbeidstakar i idrettslaget kan ikkje veljast eller oppnemnast som representant til årsmøte/ting eller leiarmøte i overordna organisasjonsledd. Det kan heller ikkje veljast eller oppnemnast representant som er arbeidstakar i det organisasjonsledd representasjonen skjer.

(3) Regelen skal brukast tilsvarande på eit medlem som har oppdragsavtale som kan samanliknast med eit tilsetjingstilhøve.

(4) Regelen gjeld ikkje for arbeidstakar som er spelar/utøvar med kontrakt og medlemskap i idrettslaget, og er ikkje til hinder for at idrettslaget gjev dei tilsette rett til å peike ut tilsetterepresentant(ar) til idrettslaget sitt styre.

(5) Ein person som er valt eller oppnemnt i strid med reglane, vert ikkje sett på som valt eller oppnemnt.

(6) Idrettskrinsen kan, når det ligg føre særlege tilhøve, gje dispensasjon frå denne regelen. Det skal så langt det er mogleg søkjast om dispensasjon før valet. Det er berre mogleg å gje dispensasjon for ein valperiode/oppnemning kvar gong.

1. Tidlegare kunne allianseidrettslag ha som formål å organisere idrettslag. Denne regelen vart endra i 2011. Regelen om at allianseidrettslaget pliktar å drive idrett gjeld berre for allianseidrettslag som er skipa etter 08.05.11 [↑](#footnote-ref-1)
2. Årsmøtet i allianseidrettslaget kan vedta at desse medlemane ikkje skal betale kontingent til allianseidrettslaget. [↑](#footnote-ref-2)
3. Årsmøtet i allianseidrettslaget kan vedta at desse medlemane ikkje skal betale kontingent til allianseidrettslaget. [↑](#footnote-ref-3)